b'\n_START_ARTICLE_\nLeveno universitetas\n_START_SECTION_\nIstorija\n_START_PARAGRAPH_\nLeveno universitetas \xc4\xafsteigtas Brabanto kunigaik\xc5\xa1\xc4\x8dio \xc5\xbdano Burgundie\xc4\x8dio (1403-1427 m.) pra\xc5\xa1ymu popie\xc5\xbeiaus Martyno V 1425 m. gruod\xc5\xbeio 9 d. suteikta bule. Po 1797 m. Kampo-Formijo taikos, kuria Austrijos imperijos valdos atiteko Pranc\xc5\xabzijai, senasis universitetas Direktorijos \xc4\xafsaku buvo u\xc5\xbedarytas. 1815-1832 m. veik\xc4\x97 Luveno valstybinis universitetas. 1834 m. lapkri\xc4\x8dio 8 d. Maline \xc4\xafsteigtas universitetas d\xc4\x97stom\xc4\x85ja pranc\xc5\xabz\xc5\xb3 kalba, kuris netrukus buvo perkeltas \xc4\xaf senojo universiteto r\xc5\xabmus. Nuo 1890 m. universitete gal\xc4\x97jo studijuoti ir moterys. Nuo 1930 m. jame d\xc4\x97styta ir oland\xc5\xb3 kalba. Per Pirm\xc4\x85j\xc4\xaf ir Antr\xc4\x85j\xc4\xaf pasaulin\xc4\xaf kar\xc4\x85 sudeg\xc4\x97 universiteto biblioteka. Po 1968 m. student\xc5\xb3 riau\xc5\xa1i\xc5\xb3 Leveno universitetas skilo \xc4\xaf flamandi\xc5\xa1k\xc4\x85j\xc4\xaf ir pranc\xc5\xabzi\xc5\xa1k\xc4\x85j\xc4\xaf. Pranc\xc5\xabzakalbis Luveno kataliki\xc5\xa1kasis universitetas (UCL) \xc4\xafsik\xc5\xabr\xc4\x97 Naujajame Luvene.\n_START_SECTION_\nUniversiteto \xc5\xbemon\xc4\x97s\n_START_PARAGRAPH_\nUniversitete studijavo: Gerardas Merkatorius\n_START_SECTION_\nLietuviai\n_START_PARAGRAPH_\n1864 m. Universitete mok\xc4\x97si Antanas Baranauskas, 1899 m. \xe2\x80\x93 kunigas Montvydo slapyvard\xc5\xbeiu (manoma, kun. J. Stankevi\xc4\x8dius). Nuo XX a. prad\xc5\xbeios lietuvi\xc5\xb3 student\xc5\xb3, daugiausia studijuojan\xc4\x8di\xc5\xb3 teologij\xc4\x85, padaug\xc4\x97jo. 1909\xe2\x80\x931911 m. universitete studijavo filosofas Pranas Kuraitis, kunigai Antanas Maliauskis, Me\xc4\x8dislovas Reinys, Simonas \xc5\xa0ult\xc4\x97, Antanas Viskantas, Pijus Bielskus, Jurgis Galdikas. 1909 m. liepos 2 d. P. Kurai\xc4\x8dio ir A. Viskanto iniciatyva buvo \xc4\xafkurta student\xc5\xb3 draugija Lietuva, kuri vienijo universitete ir jam priklausan\xc4\x8diame Auk\xc5\xa1tesniajame filosofijos institute studijuojan\xc4\x8dius lietuvius. Pagal \xc4\xafstat\xc5\xb3 paskutin\xc4\xaf punkt\xc4\x85 Draugija tur\xc4\x97jo gyvuoti, kol bus nors vienas jos narys Liuvene. Paskutinis \xe2\x80\x9eLietuvos\xe2\x80\x9c narys M. Reinys i\xc5\xa1 Louveno i\xc5\xa1vyko 1913 m. bir\xc5\xbeelio m\xc4\x97nes\xc4\xaf. _NEWLINE_Tarp Pirmojo ir Antrojo pasaulinio karo universiteto Filosofijos fakultete studijavo Jonas Danyla, Pranas Mantvydas, Antanas Maceina, Juozas Girnius, kunigai Antanas Sidaravi\xc4\x8dius, Kazimieras Puk\xc4\x97nas, Vytautas Mankeli\xc5\xabnas, K. P. Dirvaitis. Po karo \xe2\x80\x93 \xc4\xaf Vakarus pasitrauk\xc4\x99 lietuviai J. Zaranka, S. Mironait\xc4\x97, K. Petraitis, P. Povilaitis, gydytojai K. Kastys, J. Mali\xc5\xa1ka, kunigai Pranas Gaida-Gaidamavi\xc4\x8dius, Jonas Danauskas, Jonas D\xc4\x97dinas, Kazimieras \xc5\xa0irvaitis, K. Brazaitis. _NEWLINE_Atk\xc5\xabrus Lietuvos nepriklausomyb\xc4\x99 universitete pagal Erasmus program\xc4\x85 studijuoja student\xc5\xb3 i\xc5\xa1 Lietuvos; 2002\xe2\x80\x932003 m. \xc4\x8dia rengtos lietuvi\xc5\xb3 kalbos studijos. Vytauto Did\xc5\xbeiojo universiteto su Leveno universitetu vykdo 18 m\xc4\x97nesi\xc5\xb3 trukm\xc4\x97s verslo administravimo studijas Baltijos vadybos institute. Universitete dirbo Vigirdas Mackevi\xc4\x8dius, Giedr\xc4\x97 Mick\xc5\xabnait\xc4\x97.'